《圌山长甚出孟渎即见之舟人呼为随山谓连绵不断若随人上下也阻风泊一夕》
明代·顾清

青山傍我舟，势若随人去。因之得随名，万古滨江住。

我来潮正落，龈腭尽呈露。仰攀鱼龙窟，凛有覆压惧。

登高足力倦，望远关百虑。重来复何时，记取停舟处。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。